Ian Smith

I Ian Douglas Smith dia mpanao pôlitika rôdesiana, praiminisitr' i Rôdesia (Zimbaboe ankehitriny) tamin' ny 1964 ka hatramin' ny 1979, izay nitarika ny vitsy anisa eo amin' ny fitondran' ny fotsy hoditra hanambara ny fahaleovantenan' i Rôdesia. Teraka tamin' ny 8 Avrily 1919 tao Selukwe, tany Rôdesia Atsimo izy ary maty tamin' ny 20 Nôvambra 2007 tao Cape Town, tany Afrika Atsimo.

Zanaky ny mpifindra monina ekôsey tany Rôdesia izay zanatany britanika i Ian Smith. Mpanamory fiaramanidina mpiady tao amin' ny Royal Air Force izy nandritra ny Ady Lehibe Faharoa tany amin' ny vava ady any Atsinanana Afovoany, nanomboka tamin' ny taona 1941. Nivadika nanao pôlitika izy taty aoriana, ary voafidy ho solombavambahoaka tamin' ny faha-29 taonany, tao Rôdesia Atsimo (1948-1987). Tamin' ny taona 1962 dia nanangana ny Rhodesian Front izy, antoko izay niaro ny fahambonian' ny fotsy hoditra, ary roa taona taty aoriana dia lasa praiminisitry ny zanatany izy.

Tamin' ny taona 1965, rehefa nitaky tanteraka ny fanitarana ny zo ara-pôlitika ho an' ny mainty hoditra ny governemantan' ny Mpiasa any amin' ny Fanjakana Mitambatra, dia manambara ny fahaleovantenan' i Rôdesia Atsimo, izay mitondra ny anarana Rôdesia, i Ian Smith, ka nanapaka ny fifandraisana ara-diplômasia rehetra tamin' ny Fanjakana Mitambatra. Tamin' ny taona 1970 dia nanambara ny fijoroan' ny Repoblika izy. Nandritra ny telo ambin' ny folo taona, teo amin' ny fitarihana fanjakana izay niantoka ny fahamboniana ara-pôlitika sy ara-toekarena ho an' ny 5 % amin' ny mponina, dia nanohitra ny sazy ara-toekarena napetraky ny Firenena Mikambana tamin' ilay fanjakana vaovao izy, ary tsy nampahomby ny tolo-kevitra rehetra momba ny marimaritra iraisana amin' ny fidiran' ny mainty hoditra ao amin' ny fitondrana.

Tamin' ny taona 1976, rehefa reraka nanohitra ny ady anaty akata nandritra ny taona maro notarihan' ny mainty hoditra tia tanindrazana notohanan' ny Firaisana Sôvietika, izay nahafatesana olona hatrany amin' ny 30 000, sady niharan' ny fanerena avy amin' ny Fanjakana Mitambatra sy i Etazonia, dia nanaiky i Ian Smith tamin' ny farany ny hampiditra minisitra mainty hoditra ho ao amin' ny governemantany ary hamela ny mainty hoditra hanana zo hifidy. Niala tamin' ny maha praiminisitra azy izy taorian' ny fifidianana maro tamin' ny taona 1979, nefa nitana ny toeran' ny lehiben' ny mpanohitra tao amin' ny Antenimieran' i Zimbaboe hatrany amin' ny taona 1987. Nambara ny fahaleovanten' ilay firenena tamin' ny 18 Avrily 1980, ary nitondra ny anarana Zimbaboe i Rôdesia, ka i Robert Gabriel Mugabe no filoham-pirenena. Nandao tanteraka an' i Zimbaboe i Ian Smith tamin' ny taona 2004, taona vitsivitsy talohan' ny nahafatesany.

sokajy:Zimbaboe
sokajy:Mpanao politika zimbaboeana